Maski Jesús bincheꞌe ngathexin kon chujni anto tsjé thi xra naꞌa bagikunxin na̱,
aro bithikaonꞌa na̱ ngain jeꞌe,
Ko jaꞌin bikuenxin thi dikji̱n Isaías,
thi bagayee juajnee Ndo Dio,
are ndachro:
—Nchana,
¿kensen bithikaon juajnaa ná?
¿Ko kensen kjuaguꞌe juachaxian?
Aro chujni bithikaonꞌa na̱,
ixin kai dikji̱n Isaías jaꞌin:
Ndo Dio banchekajin na̱
ko banchecha anseen na̱,
ixin sikunxinꞌa na̱ kunixin jmakon na̱,
ko tsinxinꞌa na̱ ixin anseen na̱,
ko tsiꞌa na̱ ngajin ixin tsuxrueꞌen na̱.
Isaías ndachro kain jiꞌi ixin jeꞌe bikon juachaxiin Jesús,
mexinxin banichja ixin Jesús.
Ko maski kain jiꞌi kuꞌen,
tsjé ni judío ko kai tsjé ni baketuꞌan bithikaon na̱ Jesús.
Aro jeꞌe na̱ bandachroꞌa na̱ ngayee chujni ixin baxraon na̱ rugengixin na̱ na̱ ngain niꞌngo.
Ixin jeꞌe na̱ icha bathjueꞌe na̱ thi chrjuin banichja chujni ixin jeꞌe na̱,
ko bagayeꞌa na̱ thi chrjuin thixin ngain Ndo Dio.
Jesús nichja suji ko ndachro:
—Thi chujni dithikaon ngajin,
jeoꞌa ngajin dithikaon,
kai dithikaon Ndudana thi ruaꞌan na.
Thi dikon na jaꞌan,
kai dikon thi ruaꞌan na.
Jaꞌan,
thi xruꞌi nchengasaan,
juiꞌi ngataꞌa nunthe,
ko kain thi dithikaon na jaꞌan,
seꞌa ngain thi naxin xeꞌe.
Thi chujni thiꞌin thi ndachrjan ko dithikaonꞌa,
jeꞌa jaꞌan rinthaꞌa jie̱ ngain chujni mee,
ixin jaꞌan juiꞌa ixin sinthaꞌa jie̱ ngain chujni nunthe jiꞌi,
jaꞌan juiꞌi ixin sinthakjan na̱ inaa chujni narua.
Thi chujni rinaoꞌa ruena ko dithikaonꞌa thi jaꞌan ndachrjan,
chujni mee uchunda thi sincheꞌe jie̱.
Ixin thi jaꞌan nichja mee thi sincheꞌe na̱ jie̱ ngain thi nchaꞌon are kain ndatsjexin.
Ko jaꞌan nichjaꞌa inchin jaꞌon rinaꞌo,
Ndudana,
ndo ruaꞌan na,
kuetunna thi jaꞌan rundachrjan ko thi jaꞌan tsjagua chujni.
Ko nuna ixin thi thetuꞌan Ndudana,
mee thi nchekjan ni inaa chujni narua ko xruꞌin nchaꞌon tsjexin.
Mexinxin thi jaꞌan ndachrjan,
rindachrjan inchin Ndudana ndachjejin na.